text: Knallertrazzia fangede også bilister
  02 april 2014 kl. 14.23
  Politiet gik især efter knallerter ved en razzia i Fredericia i går. Men der blev også noteret mange bilister.
  Sydøstjyllands politi gik især efter ulovlige knallerter, da de holdt en fire timers razzia i går i Fredericia.
  Og knallertkørere, der brød loven, var der da også mange af. Politiet noterede i alt 69 forseelser.
  Bl.a. fandt politiet 12 knallerter, der kunne køre for stærkt, én knallertkører var narkopåvirket, otte kørte uden hjelm og fem uden forsikring.
  Derudover blev bl.a. 10 bilister stoppet, fordi de kørte uden sele, og syv, fordi de talte i håndholdt mobiltelefon.
  